आईपीएल का फाइनल खेले जाने से पहले एन श्रीनिवासन ने एक प्रेस कॉन्फ्रेंस में दो-टूक कह दिया कि उनके इस्तीफे का सवाल ही पैदा नहीं होता. सूत्रों के मुताबिक उन्हें नहीं लगता कि उनके दामाद गुरुनाथ मयप्पन के ख़िलाफ़ मामला अदालत में टिकेगा. यही नहीं, फ्रेंचाइज़ी सीएसके पर भी आईपीएल का कोई क़ायदा तोड़ने का आरोप साबित करना आसान नहीं होगा. उधर दिल्ली में श्रीसंत ने जेल से ही प्रेस रिलीज जारी कर बताया कि उन्हें अपने बेगुनाह छूट आने का पूरा भरोसा है. उनके वकील ने याद दिलाया कि पुलिस के पास न तो श्रीसंत की आवाज़ का कोई टेप है, न ही श्रीसंत और सटोरियों के बीच सांठगांठ के सबूत और न ही पैसे के लेन-देन का कोई दस्तावेज़ जिससे वह मामला अदालत में साबित कर सके. इस पूरे मामले में अब तक जो कुछ आया है. वह खिलाड़ियों और सटोरियों की पूछताछ से ही सामने आया है. यह पूछताछ अदालत में सबूत की तरह नहीं टिकेगी. साथ ही फोन के ब्योरे भी सबूत के तौर पर पर्याप्त नहीं हैं.